Történelmi mélypontra zuhant a három hónapos diszkont kincstárjegyek hozama, a keddi aukción -0,02 százalékos hozammal adta el az ÁKK a befektetőknek a magyar állampapírokat. A negatív hozam azt jelenti, hogy nemhogy az állam nem fizet a kölcsönkért pénzért, de gyakorlatilag a hitelező fizet azért, hogy kölcsönadhassa a pénzét a magyar államnak.

A Portfolio.hu szerint az, hogy a befektetők még így is megveszik a kincstárjegyeket, arra utal, hogy az MNB szeptemberben tovább lazít a monetáris feltételeken. A keddi aukción 15 milliárd forint értékben hirdetett meg az ÁKK három hónapos kincstárjegyeket, amelyekre 49 milliárd forintnyi ajánlat érkezett.